钦定古今图书集成/明伦汇编/闺媛典/第163卷 > 孙一元妻缪氏
## 钦定古今图书集成/明伦汇编/闺媛典/第163卷 > 孙一元妻缪氏

按《常熟县志》：“缪氏，孙一元妻，奎之女。母刘素以壸范
著里中。缪年十七而嫁，二十五元亡，遗二子。楼五岁
梓才数月，缪每哭辄绝。既累日，家人作糜强进之，辄
呼天祈速从死。舅姑勉以立孤大义，乃少辍哀，日拥
二子调护。楼就外傅抶其惰，至肌肉坟尰不少假。稍
长，妙于文章，严文靖、瞿文懿诸公皆以文事相过从”，
缪具醴馔必精腆。每伺其所交，不令近非类。尝与客
奕，缪怒，亟索棋局，投井中楼跪谢乃已。迨举于乡梓，
亦廪。学宫，声籍甚。缪戒曰：“名者，上帝之所忌也。愿二
子毋骛名而务实。”既葬一元，即屏居茹素，然灯呗诵，
笃老不倦。间率诸婢治麻枲组纴。有所赢，必以槥死
桥涉，絮冻饲饥，及馈遗姻党，不纤悉留也。都御史陈
察闻而嘉叹之，登堂北面再拜，具礼币表其门。年八
十七卒。